**Deák Anikó Júlia**

**Kultúra és örökség Izlandon - A helyi környezethez kapcsolódó fenntartható életmód.**

Az Erasmus+ tanári mobilitási program keretén belül 2023. július 15-22-ig lehetőségem nyílt arra, hogy részt vegyek a PMS ERASMUS + SL által szervezett *’Culture and Heritage in Iceland - A sustainable lifestyle connected with the local environment.’* című kurzuson.

Hatalmas várakozással készültem a továbbképzésre, hiszen a meghirdetett program nagyon újszerűnek, izgalmasnak tűnt és a számos fakultatív kirándulás, műhelymunka egy ilyen csodás szigetországon nagy reményekkel kecsegtetett.

A kurzusra előzetes feladatot is kaptam – el kellett készítenem egy digitális bemutatót, amelyben saját városomat, iskolámat mutatom majd be a résztvevőknek. Ezzel a projectmunkával máris megtörtént a ráhangolódásom erre a fantasztikus utazásra.

A program népszerűsége miatt számos európai országból több mint 40 résztvevő jelentkezett a kurzusra. Sajnos a nagy létszám miatt kevés idő jutott egymás alaposabb megismerésére a csoportban, de érdekes volt látni azt a sokszínűséget, eltérő tanítási elképzeléseket, innovatív technikákat, amiket a prezentációk során ismerhettünk meg egymás munkájáról, az iskolák működéséről.

A tanfolyam gyakorlati órákon és a helyi örökség felfedezésére irányuló kirándulásokon alapult, melyek különböző oktatási területekre épültek. A program során elképesztő látogatások, lenyűgöző városnézések, előadások és műhelymunkák biztosították a feladatok megértését. Az oktatás különböző területeiről, mint például a tudomány, természet, művészetek, történelem, irodalom, földrajz, politológia szerezhettünk új ismereteket, megismerhettük Izland örökségét és csodás helyeket fedeztünk fel a szigetországban.

A napi mentrend úgy alakult, hogy naponta 9.00-13.00-ig tartott a képzés. Délelőttönként volt egy kávészünet, majd az ebédszünetet követően a délutáni programokra szabadon lehetett jelentkezni. A színes és színvonalas összeállításból mindenki találhatott érdeklődésének megfelelőt – én az összes lehetőséget kihasználtam, de egyéni felfedező utakat is beiktattam Izland, és a főváros, Reykjavík megismerésére . Földrajz-rajz és angol nyelv szakos tanárként ezek a programok olyan nagyszerű perszonális élménnyekkel, ismeretekkel gazdagítottak, amit sosem lehet elfelejteni, és nagyon jól applikálható majd pedagógiai munkám során. A bámulatos abráziós fekete homokos tengerpart és vízesések világában először láthattam működő vulkánt, fumarolát, mofettát, gejzírkitörést, gleccserfolyamot, megtapasztalhattam a geotermikus energiát felhasználó gyógyfürdők hatásmechanizmusát, madárként szállhattam Izland felett a *Fly over Iceland* lenyűgöző digitális világában és nagyszerű élményben volt részem egy izlandi farm és egy geotermikus hőerőmű meglátogatásakor is.

A *Kultúra és örökség Izlandon* kurzusnak köszönhetően új iránymutatást kaptam a fentarthatóság témakörének tananyagba, nyelvvizsgákba történő beépítésére, és módszertani repertoárom, ötlettáram is gazdagodott arra vonatkozóan, hogyan lehet megőrizni és terjeszteni azt a helyi örökséget, amellyel szűkebb és tágabb környezetünkben mindannyian rendelkezünk.

A hét során felfedeztük az izlandi örökség lényegét, végül pedig egy Canva segítségével megterveztük saját Kultúra és örökség programunkat, ahol párhuzamokat és hasonlóságokat állapítottunk meg saját közösségeink örökségével kapcsolatban. A magyar csoport, melyet velem együtt 4 fő alkotott, a Petőfi kultúrkörre épített fel egy programsorozatot 4 intézmény bevonásával. Reményeink szerint az itt feltérképezett mobilitási program megvalósul a jövőben.

A kurzus nagyszerű lehetőséget kínált minden résztvevőnek arra is, hogy saját iskoláját és KA1 projektjét ismertesse az összes résztvevővel, és együtt dolgozzanak a jövőbeli eTwinnings vagy akár KA2 projektek létrehozásán.

A kurzus kínálatán túl a csoporttagok tapasztalataiból, tudásából és nyitottságából tanulhattam a legtöbbet. Meglepett az a pozitív hozzáállás, lelkesedés és nyitottság, melyet a külföldi tanárkollégáknál tapasztaltam. Őszintén szólva nagyon jól esett, hogy milyen sokan dicsértek meg angol nyelvi tudásom, vagy a személyiségem miatt, hiszen Magyarországon ez az attitűd még kevéssé van jelen. Számomra ez is nagy hozadéka volt a tanfolyamnak, hiszen az angol MK vezetőjeként újabb megerősítést kaptam arra vonatkozóan, hogy kollégáim motiválása, segítése milyen fontos a siker elérésében a közös munka során.

Köszönöm szépen a lehetőséget, hogy részese lehettem ennek az életre szóló csodának!

      